陳鴻烈

陳鴻烈，原本姓周，上海出世，係1960至1970年代國語片性格演員，演反派一炮而紅。曾經創辦電影公司，導演電影；又曾經喺無綫電視做演員。

生平 
陳鴻烈出身喺一個有錢人屋企，有11個兄弟姊妹同埋有11個工人跟身照顧，住喺上海華山醫院附近一座私人大宅。1949年因國共內戰同阿媽走難去咗香港，開始由姓周改跟阿媽姓，即係姓陳。

陳鴻烈係喺1962年走入邵氏嘅「南國訓練班」，之後簽約邵氏演戲。由於佢外形關係，多數都做反角。1966年佢憑住《大醉俠》呢部電影走紅。六十年代佢多數都拍電影，當其時佢最風光嗰陣，曾經揸過寶馬房車同埋一啲古董車。

陳鴻烈曾經喺1970年代開辦咗電影公司，之但係幾年間就蝕咗足足五百萬咁多。1974年同當時簽約邵氏嘅花旦潘迎紫結婚。但其間成日都爆出負面新聞。潘迎紫成日公開指責陳鴻烈唔畀家用又花心，最後搞到喺1979年離婚。由於負面新聞多，無人再搵佢拍戲，1980年代陳鴻烈決定退出演員生涯，開始做其他生意。

陳鴻烈本來唔打算再踏足影視圈，但喺係1993年佢生意伙伴打算結束生意，咁啱台灣有人搵佢復出，結果順理成章再踏足影視圈。好似當時候大受歡迎嘅台灣劇集《包青天》，陳鴻烈就演過好幾輯。

陳鴻烈曾經喺1995年加入無綫，曾拍過《聊齋》同埋嘅《笑傲江湖》等，但只係效力咗第一年就走咗。2003年佢再返番無綫電視，呢次佢以甘草演員嘅身份演出。

2009年11月24號佢喺無綫拍緊《畢打自己人》期間心臟病穾發性昏迷送院，喺將軍澳醫院經搶救後延至夜晚7點11分不治，享年66歲。當時傳媒就報道，陳鴻烈喺猝死前一星期已經開工超過69個鐘，但佢嘅底薪只有每月港幣3,000蚊。陳鴻烈嘅逝世，亦引起一啲人對年長演員嘅工時同保障問題嘅關注，同埋關於無綫電視演員待遇爭議嘅討論。

作品

電視劇

無綫電視 
 楚留香
 聊齋
 笑傲江湖 飾 左冷禪
 金枝慾孽
 火舞黃沙 
 同事三分親 飾 言英明
 珠光寶氣 飾 宋世萬
 畢打自己人 飾 閆器
 飛女正傳 飾 容伯駒
 天與地

其他 
 包青天
 保鏢
 少年英雄方世玉

電影 
 1964年 玉堂春 / The Story of Sue San 
 1965年 小雲雀 / The Lark
 1966年 大醉俠 
 1968年 青春鼓王
 1969年 死角
 1970年 武林風雲
 1975年 玉蒲團

香港電影男演員
前無綫電視男藝員
鴻烈